**รู้ทันมะเร็ง : มะเร็งจากเชื้อไวรัสหูด**

**รู้ทันมะเร็ง : มะเร็งจากเชื้อไวรัสหูด : นพ.วีรวุฒิ อิ่มสำราญ**

                     ในบรรดาสาเหตุของมะเร็งที่มีมากมายหลายประการ การติดเชื้อก็เป็นสาเหตุสำคัญประการหนึ่ง ส่วนใหญ่แล้วหนีไม่พ้นการติดเชื้อเรื้อรัง ไม่ได้จำกัดเฉพาะเชื้อแบคทีเรียเท่านั้น เชื้อไวรัส เชื้อปรสิต ก็เป็นสาเหตุด้วยเช่นกัน กล่าวคือเมื่อมีการติดเชื้ออยู่ในร่างกายเป็นเวลานานและมักไม่แสดงอาการเหมือนการติดเชื้อแบบเฉียบพลัน ทำให้ผู้ที่มีการติดเชื้อไม่รู้ว่าตนเองมีเชื้อโรคในร่างกาย เชื้อโรคจะทำให้เซลล์เกิดการเปลี่ยนแปลงจากภาวะการอักเสบเรื้อรังที่เกิดขึ้นซ้ำแล้วซ้ำเล่า จนมีการสร้างสารที่กระตุ้นให้เซลล์เกิดการแบ่งตัวผิดปกติจนเกิดเป็นมะเร็งในที่สุด

                     วกกลับมาเรื่องหูดกันก่อนดีกว่า หูดที่คุ้นหน้าคุ้นตาเราๆ ท่านๆ ส่วนใหญ่ก็อยู่ที่ฝ่ามือ ฝ่าเท้า นิ้วมือ นิ้วเท้า ผิวขรุขระเหมือนเปลือกน้อยหน่า บางทีก็ไปโผล่แถวอวัยวะเพศชายเพศหญิง เจริญเติบโตดีจนหน้าตาเหมือนหงอนไก่ ที่เราเรียกว่าหูดหงอนไก่ หูดพวกนี้เกิดจากเชื้อไวรัสฮิวแมนแปปปิโลม่า หรือเรียกสั้นๆ ว่าไวรัสหูดหรือไวรัสเอชพีวี ซึ่งมีมากมายกว่า 150 สายพันธุ์ย่อย เชื้อไวรัสพวกนี้มีทั้งที่ทำให้เกิดอาการและไม่แสดงอาการอะไร มีทั้งที่ไม่ทำให้เป็นมะเร็งและเป็นสาเหตุของมะเร็ง ยกตัวอย่างเช่นสายพันธุ์ 6 และ 11 ที่เป็นสาเหตุสำคัญของหูดที่ผิวหนังและบริเวณอวัยวะเพศ ไม่ทำให้เป็นมะเร็ง แต่สายพันธุ์ที่พบว่าเป็นสาเหตุของมะเร็งมีประมาณ 12 สายพันธุ์ย่อย

                     โดยเมื่อมีการติดเชื้อมักไม่แสดงอาการและมักจะหายไปเองภายใน 1-2 ปี ที่พบว่าเป็นสาเหตุของมะเร็งได้บ่อยคือสายพันธุ์ 16 และ 18 ซึ่งเป็นสาเหตุหลักถึงร้อยละ 70 ของมะเร็งปากมดลูกที่หลายคนอาจเคยคุ้นหู แต่ยังมีมะเร็งอีกหลายชนิดที่เกิดจากไวรัสหูด เช่น มะเร็งทวารหนัก มะเร็งอวัยวะเพศชาย มะเร็งอวัยวะเพศหญิง มะเร็งช่องคลอด มะเร็งคอหอยบริเวณเพดานอ่อน โคนลิ้น และต่อมทอนซิล

                     นอกจากนั้นยังมีปัจจัยอื่นๆ ที่เพิ่มความเสี่ยงของการเกิดมะเร็งในภาวะที่มีการติดเชื้อไวรัสหูด เช่น การสูบบุหรี่ ภาวะภูมิคุ้มกันบกพร่อง และการอักเสบเรื้อรัง สุขภาพช่องปากไม่ดีเป็นปัจจัยที่เพิ่มความเสี่ยงของการเกิดมะเร็งคอหอยบริเวณเพดานอ่อน โคนลิ้น และต่อมทอนซิล การมีบุตรหลายคนและกินยาคุมกำเนิดต่อเนื่องเป็นเวลานานก็เป็นปัจจัยที่เพิ่มความเสี่ยงของการเกิดมะเร็งปากมดลูก

                     ส่วนการป้องกันโดยการฉีดวัคซีนนั้น ปัจจุบันก็ป้องกันได้แต่มะเร็งปากมดลูก มะเร็งอวัยวะเพศหญิง มะเร็งช่องคลอด มะเร็งทวารหนัก แต่ก็ยังไม่สามารถป้องกันได้ร้อยเปอร์เซ็นต์ เนื่องจากยังไม่สามารถผลิตวัคซีนที่สามารถครอบคลุมไวรัสกลุ่มนี้ได้หมดทุกสายพันธุ์ ส่วนมะเร็งอวัยวะเพศชายและมะเร็งคอหอยบริเวณเพดานอ่อน โคนลิ้น และต่อมทอนซิล วัคซีนที่มีในปัจจุบันยังไม่สามารถป้องกันได้นะครับ...ขอบอก